Diari Oficial de la Generalitat Valenciana


Sumari del DOGV 7878, del 21-09-2016 (2016/7245)

ORDRE 27/2016, de 19 de setembre, de la Conselleria de Justícia, Administració Pública, Reformes Democràtiques i Llibertats Públiques, per la qual es crea el Servei Comú Processal d'Assumptes Generals en 35 partits judicials de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/09/19/27/dof/vci/html**

### Dades del document

Número de DOGV
:   7878

Data del DOGV
:   21-09-2016

Secció del DOGV
:   I. DISPOSICIONS GENERALS

Número del document
:   2016/7245


Data del document
:   19-09-2016

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Ordre

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * legislació

ORDRE 27/2016, de 19 de setembre, de la Conselleria de Justícia, Administració Pública, Reformes Democràtiques i Llibertats Públiques, per la qual es crea el Servei Comú Processal d'Assumptes Generals en 35 partits judicials de la Comunitat Valenciana. [2016/7245]  
PREÀMBUL  
  
La Llei Orgànica 19/2003, de 23 de desembre, de modificació de la Llei Orgànica 6/1985, d'1 de juliol, del Poder judicial, en la seua disposició transitòria quarta, estableix que les comunitats autònomes amb competència en matèria d'Administració de Justícia, procediran a l'organització de les oficines judicials i unitats administratives en la forma regulada en la pròpia llei.   
La disposició transitòria quinzena del mateix text legal, estableix que la determinació per cada Administració competent del disseny i organització de les oficines judicials radicades en els seus respectius territoris, d'acord amb l'estructura bàsica i en els termes regulats en la llei esmentada, es durà a terme de forma gradual i en funció de les possibilitats organitzatives, tècniques i pressupostàries de les dites administracions.  
L'article 49.1.36 de La Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, modificat per la Llei Orgànica 1/2006, de 10 d'abril, atribueix a la Generalitat competència exclusiva en matèria d'Administració de Justícia, sense perjuí del que disposa la legislació de desplegament de l'article 149.1.5 de la Constitució.  
De conformitat amb l'article 438.3 LOPJ el disseny, creació i organització dels serveis comuns processals, correspon al Ministeri de Justícia o a les comunitats autònomes competents. L'article 36.1.1.ª de l'Estatut d'Autonomia de la Comunitat Valenciana, aprovat per mitjà de la Llei Orgànica 5/1982, d'1 juliol, d'Estatut d'Autonomia de la Comunitat Valenciana, i reformat per mitjà de la Llei Orgànica 1/2006, de 10 d'abril, de reforma de la Llei Orgànica 5/1982, d'1 juliol Estatut d'Autonomia de la Comunitat Valenciana, atribueix a la Generalitat la competència per a exercir en el territori de la Comunitat Valenciana, les competències que la LOPJ reconega o atribuïsca al Govern de l'Estat.  
  
L'article 28.e de la Llei 5/1983, de 30 de desembre, de 1983, de Govern Valencià, atribueix als consellers la competència per a exercir la potestat reglamentària en les matèries pròpies de la seua conselleria, en forma d'ordres de la conselleria.  
L'Oficina Judicial dissenyada per la Llei Orgànica 19/2003, suposa, des del punt de vista organitzatiu, la creació de noves estructures destinades a racionalitzar i modernitzar els sistemes de gestió de l'Administració de Justícia. I en el pla funcional, imposa als poders públics l'obligació d'adoptar les mesures necessàries per a garantir un servei pròxim, ràpid i de qualitat, d'acord amb la realitat tecnològica de la societat del segle XXI.  
Després de la reforma de 2003 l'Oficina Judicial queda dividida en dues unitats diferenciades: la Unitat Processal de Suport Directe i els Serveis Comuns Processals. Aquests últims, sense estar integrats en un òrgan judicial concret, assumeixen labors centralitzades de gestió i suport en actuacions derivades de l'aplicació de les lleis processals. Junt amb ells hi ha les unitats administratives per a la realització d'actuacions comunes no processals.  
En la Comunitat Valenciana, conscients de la necessitat de modernitzar i racionalitzar tots els òrgans judicials del seu àmbit territorial, la Generalitat ha optat per un sistema que permeta, dins del marc d'homogeneïtat en l'organització interna, dotar els partits judicials que compten amb més d'un Jutjat, d'un Servei Comú Processal d'Assumptes Generals. Aquest servei permetrà constituir davall una sola direcció els distints elements de l'organització que resulten comuns a tots els òrgans judicials del partit judicial  
En virtut de tot el que s'ha dit adés i del que disposa el Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques,  
ORDENE  
  
CAPÍTOL PRIMER  
Del disseny i organització dels Servicis Comuns Processals d'Assumptes Generals  
  
Article 1. Objecte de l'Ordre i definició de Servei Comú Processal d'Assumptes Generals  
1. La present ordre té per objecte el disseny, creació i organització del Servei Comú Processal d'Assumptes Generals.  
2. S'entén per Servei Comú Processal d'Assumptes Generals la unitat que exerceix aquelles funcions processals comunes no atribuïdes a un altre Servei Comú Processal i que li siguen assignades en la seua norma de creació, en particular les enumerades en l'article quart d'aquesta ordre.  
  
Article 2. Creació dels Serveis Comuns Processals d'Assumptes Generals  
Es creen, a l'empara del que disposa l'article 438.3 de la Llei Orgànica del Poder Judicial, els Serveis Comuns Processals d'Assumptes Generals en els següents partits judicials de la Comunitat Valenciana: Alacant, Alzira, Alcoi, Benidorm, Carlet, Castelló, Catarroja, Dénia, Elx, Elda, Gandia, Ibi, Llíria, Massamagrell, Mislata, Moncada, Novelda, Nules, Orihuela, Ontinyent, Paterna, Picassent, Quart de Poblet, Requena, Sagunt, Sant Vicent del Raspeig, Sueca, València, la Vila joiosa, Vila-real, Villena, Vinaròs, Xàtiva, Torrent i Torrevieja.  
  
  
Article 3. Àmbit d'actuació  
El Servei Comú Processal d'Assumptes Generals tindrà la seu en les localitats que siguen cap de partit judicial, i tindrà per àmbit d'actuació el partit judicial. Podran no obstant això crear-se serveis que estenguen el seu àmbit a més d'un partit judicial.  
En els partits judicials de les capitals de província, o en aquells en què existisca alguna secció de l??Audiència Provincial, el Servei Comú Processal d'Assumptes Generals podrà estendre el seu àmbit d'actuació a tribunals amb seu en aquelles. En aquests casos, l'àmbit d'actuació es farà constar expressament en la resolució en què s'acorde la seua entrada en funcionament.  
  
Article 4. Contingut del Servei Comú Processal d'Assumptes Generals  
El Servei Comú Processal d'Assumptes Generals assumirà en els termes que establisca la resolució que acorde la seua entrada en funcionament, totes o algunes de les funcions següents:   
a) Recepció, registre i repartiment, entre els òrgans del partit judicial, de qualsevol classe d'assumptes, d'acord amb el que establisquen les normes de repartiment. El Servei Comú Processal d'Assumptes Generals, a més, podrà donar cobertura, dins de la jornada de treball, al registre del jutjat de guàrdia.  
Aquesta funció es durà a terme tant de forma automatitzada, quan els assumptes accedisquen a través de les aplicacions informàtiques habilitades a l'efecte, com de forma manual quan es presenten en format paper i hagen d'incorporar-se al sistema informàtic.  
El registre de dades dels diferents assumptes es realitzarà seguint el protocol d'actuació degudament aprovat, i tindrà com a finalitat garantir la qualitat, integritat i autenticitat de la informació incorporada a l'aplicació de gestió processal.  
b) Funcions de documentació, en particular, l'expedició de diligències i rebuts de presentació i personació, així com qualssevol altres funcions de naturalesa anàloga.  
c) Recepció dels escrits que, de forma presencial, presenten les parts i la resta de subjectes que intervinguen en el procediment.   
d) La pràctica dels actes de comunicació i d'execució materials que els òrgans judicials hagen de realitzar, tant en el municipi en què tinga la seu, com en les altres localitats del partit judicial i en els centres penitenciaris, llevat que aquesta vinga encomanada als jutjats de pau del partit judicial esmentat.  
e) La informació al ciutadà i als professionals, sobre el funcionament de l'Administració de Justícia i del resultat del repartiment dels assumptes. Aquest servei s'entén sense perjuí de l'obligació d'informar que competeix als corresponents òrgans judicials. Així mateix, la recepció de les reclamacions que es presenten, i la tramitació que si és el cas escaiga, de conformitat amb el que estableix la Llei Orgànica del Poder Judicial, i les seues normes de desplegament.  
f) La recepció de correu i la seua distribució als òrgans judicials i la resta d'unitats de l'Administració de Justícia. També tindrà encomanat l'arreplega dels sobres del correu d'eixida dels òrgans esmentats, elaborant els llistats a través de l'Aplicació Informàtica Única per a la seu judicial i la seua remissió al servei de Correus o de missatgeria interna o externa.   
g) L'arxiu de gestió: recepció, conservació, custòdia, classificació i remissió dels procediments judicials i les peces de convicció de les oficines judicials a què estèn el seu àmbit d'actuació.   
  
h) Gestió de sales i minisales de vistes, de reconeixement en roda i de videoconferència.  
i) Els funcionaris d'auxili judicial del Servei Comú d'Assumptes Generals atendran les necessitats dels òrgans judicials i serveis comuns processals durant la realització dels actes, activitats, actuacions i vistes que s'assenyalen.  
j) Gestió quan escaiga de l'Oficina d'Assenyalaments Immediats.  
  
k) Gestió del compte de depòsits i consignacions judicials en aquells casos d'ingressos que no van dirigits a cap procediment judicial ja iniciat.  
l) Elaboració de les llistes de pèrits judicials a què es refereix l'article 341 de la Llei d'Enjudiciament Civil i seguiment de les assignacions efectuades pels òrgans del partit judicial.  
m) La realització de les funcions pròpies del Servei Comú Processal d'Execució quan així es determine, en aquells partits judicials on aquests no es constituïsquen. En aquests casos la denominació serà «Servei Comú Processal d'Assumptes Generals i d'Execució».  
n) Assistència a la jutgessa o al jutge degà en les seues funcions governatives. Alhora, en els Serveis Comuns Processals Generals dels partits judicials d'Alacant, Castelló i València, assistència a la presidenta o al president de l??Audiència Provincial en les seues funcions governatives, així com a la secretària o al secretari coordinador/a provincial en les funcions esmentades.  
o) Assistència al tribunal del jurat.   
p) Qualssevol altres funcions que puguen establir-se en la resolució d'entrada en funcionament de cada Servei Comú Processal d'Assumptes Generals o en les que es dicten per a desplegar-la.  
  
  
CAPÍTOL SEGON  
De l'estructura i organització del Servei Comú Processal d'Assumptes Generals  
  
Article 5. Estructura i organització bàsica del Servei Comú Processal d'Assumptes Generals  
1. Al capdavant del Servei Comú Processal d'Assumptes Generals estarà un director/a del servei, que pertanyerà al cos superior jurídic de lletrats de l'Administració de Justícia.  
2. Es podrà organitzar en seccions, dirigides cada una d'elles per un lletrat de l'Administració de Justícia, o un gestor processal. Les seccions, al seu torn, podran estar dividides en equips de treball dirigits per funcionari del cos que es determine en la relació de llocs de treball. Podran crear-se equips de treball encara que no hi haja seccions.   
  
3. L'estructura i organització bàsica de cada Servei Comú Processal d'Assumptes Generals es determinarà en la resolució que n'acorde l'entrada en funcionament.  
4. Correspon al director del Servei Comú Processal d'Assumptes Generals la superior direcció de les seccions i equips del treball que s'hi constituïsquen.   
5. El/la cap de la secció dirigirà els equips de treball que la conformen.  
6. El/la cap d'equip es responsabilitzarà i dirigirà aquest sense perjuí de la jerarquia adés descrita.  
  
Article 6. Organització  
L'organització del Servei Comú Processal d'Assumptes Generals haurà de respectar i complir el que estableixen els protocols d'actuació que, per a cada àrea d'activitat, aprove la secretària o el secretari de govern a proposta dels secretaris o secretàries coordinadores. En tot cas, els protocols d'actuació s'adaptaran al disseny i organització dels serveis comuns processals establits per la Generalitat, així com a les funcions assignades a cada un dels llocs de treball en el marc de la relació de llocs de treball.  
  
Article 7. Dependència funcional i orgànica del personal  
El personal al servei de l'Administració de Justícia destinat en el Servei Comú Processal d'Assumptes Generals i en el Servei Comú Processal d'Execució, depèn funcionalment del lletrat de l'Administració de Justícia, director/a del servei comú corresponen, i orgànicament del director o directora de la Generalitat Valenciana, responsable de les competències transferides en matèria de personal al servei de l'Administració de Justícia.  
  
Article 8. Promoció de l'ús del valencià  
El Consell fomentarà l'ús del valencià en les activitats del Servei Comú Processal d'Assumptes Generals, mitjançant iniciatives que garantisquen el dret dels valencians i les valencianes a dirigir-se a l'Administració de Justícia en qualsevol de les dues llengües oficials i a rebre la resposta en la mateixa llengua utilitzada.  
  
  
DISPOSICIONS ADDICIONALS  
  
Única. Entrada en funcionament  
Els Serveis Comuns Processals d'Assumptes Generals entraran en funcionament en la data que s'establisca per a cada un d'ells, mitjançant una resolució de la directora o el director general de la Generalitat, competent en matèria d'oficina judicial i fiscal.   
  
  
DISPOSICIONS TRANSITÒRIES  
  
Única. Assumpció transitòria de funcions  
A l'entrada en funcionament dels Serveis Comuns Processals d'Assumptes Generals que es creguen per aquesta ordre, les funcions que assumiran cada un d'ells seran les següents:  
1. El Servei Comú Processal d'Assumptes Generals de València totes les enumerades en l'article 4, excepte les assenyalades en la lletra i.  
2. Els Serveis Comuns Processals d'Assumptes Generals d'Alacant, Castelló i Elx, les enumerades en l'article 4, excepte les assenyalades en les lletres f, g i i.  
3. Els Serveis Comuns Processals d'Assumptes Generals de la resta de partits judicials, les enumerades en l'article 4, excepte les assenyalades en les lletres f, g, h i i.  
En l'ordre per la qual es creen les unitats processals de suport directe a jutges i magistrats i els serveis comuns processals d'execució de tots els partits judicials de la Comunitat Valenciana, s'establirà quines de les anteriors funcions excepcionades deixaran de ser-ho i el moment en què cobraran plena efectivitat.  
  
  
DISPOSICIONS FINALS  
  
Primera. Habilitació per al desenvolupament d'aquesta ordre  
Es faculta el titular de l'òrgan directiu que tinga assumides les competències en matèria de justícia, per a dictar les disposicions necessàries en aplicació i desenvolupament del que disposa la present ordre.  
  
Segona. Entrada en vigor  
La present ordre entrarà en vigor l??endemà de ser publicada en el Diari Oficial de la Comunitat Valenciana.  
  
València, 19 de setembre de 2016  
  
La consellera de Justícia, Administració Pública,   
Reformes Democràtiques i Llibertats Públiques,  
GABRIELA BRAVO SANESTANISLAO


Còpia Permalink ELI